สรุปเหตุการณ์ เจ้าของ Exchange คริปโทตุรกี หอบเงินหมื่นล้าน หนีออกนอกประเทศ
เมื่อไม่กี่ชั่วโมงที่ผ่านมา มีรายงานว่าหนึ่งใน Exchange ซื้อขายคริปโทเคอร์เรนซี ประเทศตุรกี ที่ชื่อว่า “Thodex” ได้ปิดตัวลงกะทันหัน  หลังจากนั้น ก็มีรายงานตามมาว่าตัวผู้ก่อตั้ง หรือ Faruk Fatih Özer ได้หนีออกนอกประเทศตุรกีไปเรียบร้อย พร้อมทิ้งให้ผู้ใช้งานบนระบบ กว่า 3.9 แสนราย ไม่สามารถนำเงินออกจากระบบได้  โดยความเสียหายจากเหตุการณ์ครั้งนี้  ถูกคาดการณ์ไว้ที่ 6.3 หมื่นล้านบาทเลยทีเดียว แล้วเรื่องราวทั้งหมดของ Thodex เป็นอย่างไร ? ลงทุนแมนจะสรุปให้ฟัง
23 เม.ย. 2564

สรุปเหตุการณ์ เจ้าของ Exchange คริปโทตุรกี หอบเงินหมื่นล้าน หนีออกนอกประเทศ /โดย ลงทุนแมน
เมื่อไม่กี่ชั่วโมงที่ผ่านมา มีรายงานว่าหนึ่งใน Exchange ซื้อขายคริปโทเคอร์เรนซี ประเทศตุรกี ที่ชื่อว่า “Thodex” ได้ปิดตัวลงกะทันหัน
หลังจากนั้น ก็มีรายงานตามมาว่าตัวผู้ก่อตั้ง หรือ Faruk Fatih Özer
ได้หนีออกนอกประเทศตุรกีไปเรียบร้อย พร้อมทิ้งให้ผู้ใช้งานบนระบบ
กว่า 3.9 แสนราย ไม่สามารถนำเงินออกจากระบบได้
โดยความเสียหายจากเหตุการณ์ครั้งนี้ 
ถูกคาดการณ์ไว้ที่ 6.3 หมื่นล้านบาทเลยทีเดียว
แล้วเรื่องราวทั้งหมดของ Thodex เป็นอย่างไร ?
ลงทุนแมนจะสรุปให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัทแห่งนี้ก่อตั้งโดย Faruk Fatih Özer 
นักธุรกิจชาวตุรกีรุ่นใหม่ที่มีอายุเพียง 27 ปี
Faruk Fatih Özer ได้ก่อตั้งและเป็นผู้บริหาร Thodex 
โดยบริษัทแห่งนี้ ได้เริ่มทำธุรกิจ Exchange ตลาดซื้อขายคริปโทเคอร์เรนซี
ในช่วงเดือนกันยายน ปี 2017 หรือเพียง 3 ปี 8 เดือนที่แล้ว
โดยประวัติของนักธุรกิจหนุ่มคนนี้ก็มีความคล้ายกับเศรษฐีระดับโลกหลายคน
เพราะในวัยเด็กของเขา ได้เกิดในครอบครัวข้าราชการ
เป็นวัยรุ่นที่ลาออกจากโรงเรียน
และก็ได้มาก่อตั้งบริษัทเป็นของตัวเอง ตั้งแต่อายุยังน้อย
แม้ว่า Thodex จะก่อตั้งขึ้นมาแล้ว 3 ปี 
แต่ธุรกิจของ Faruk Fatih Özer เพิ่งจะเริ่มกลายมาเป็นที่นิยม
ในประเทศตุรกี ในช่วง 1 ปีที่ผ่านมา
แล้ว Faruk Fatih Özer ทำอย่างไร ?
Thodex เริ่มอ้างว่าตนเป็นบริษัทเจ้าแรกที่ได้รับใบอนุญาตสำหรับการทำธุรกรรมด้านคริปโทเคอร์เรนซี ในภูมิภาคนี้ จากสหรัฐอเมริกา
แต่จริง ๆ แล้ว บริษัทนี้ได้จดทะเบียนเป็นธุรกิจบริการทางการเงินเท่านั้น
ซึ่งไม่ได้เกี่ยวข้องกับการได้รับใบอนุญาตสำหรับประกอบธุรกิจ
ด้วยความที่ผู้คนเองก็ไม่ได้ตรวจสอบที่มาที่ไปของสิ่งที่บริษัทอ้าง
เรื่องนี้จึงสร้างความน่าเชื่อถือแก่กลุ่มลูกค้าจำนวนมากได้
ต่อมา สิ่งที่ตัวผู้ก่อตั้งทำก็คือ การนำเงินไปทำการตลาดอย่างดุเดือด
และยังรวมไปถึงการทำแคมเปนที่เกี่ยวข้องกับการซื้อคริปโทเคอร์เรนซี
หนึ่งในนั้นก็คือ “Dogecoin Campaign”
เมื่อเดือนที่ผ่านมา Thodex ได้เริ่มแคมเปนดังกล่าวโดยทางแพลตฟอร์มจะทำการแจกคริปโทเคอร์เรนซีหน้าหมาชิบะ หรือ Dogecoin ให้กับผู้ที่เป็นสมาชิกของบริษัท
โดยเว็บไซต์ทางการของบริษัทก็ได้ระบุว่าได้ทำการแจก Dogecoin ไปแล้วมากถึง 4 ล้านเหรียญ
พอเรื่องเป็นแบบนี้ ก็ได้ทำให้ Exchange ของ Thodex มีการซื้อขาย Dogecoin เป็นจำนวนมาก
ซึ่งก็มากในระดับที่ก่อนวันที่ระบบจะปิดตัวลงกะทันหัน
ปริมาณการซื้อขาย Dogecoin มีมูลค่าคิดเป็น 53% ของปริมาณการซื้อขายทั้งหมดในระบบ
ในขณะที่ปริมาณการซื้อขายบิตคอยน์ซึ่งเป็นเหรียญหลัก คิดเป็นสัดส่วนเพียง 1.7%..
ล่าสุด บริษัทได้ประกาศปิดปรับปรุงแพลตฟอร์มเพื่อพัฒนาระบบซื้อขาย
และยังไม่ได้กลับมาเปิดให้บริการตามที่ได้แจ้งไว้
แต่ต่อมาก็ได้มีรายงานว่า ตัวผู้ก่อตั้งอย่าง Faruk Fatih Özer ได้ถูกพบเห็น
ที่สนามบินอิสตันบูล และก็ได้เดินทางหนีออกนอกประเทศไปแล้วเรียบร้อย 
ตามมาด้วยการปิดบัญชี Facebook, Instagram และ Twitter ส่วนตัว
ทั้งนี้ สำนักข่าวในประเทศตุรกีก็ได้รายงานว่าจุดหมายปลายทางน่าจะเป็นที่ประเทศแอลเบเนีย
(และมีอีกสำนักข่าวคือ TheJakartaPost ได้รายงานว่าอาจจะเป็นที่ประเทศแอลเบเนียหรือประเทศไทย)
โดยสาเหตุสำคัญที่ต้องหลบหนีไป มีการคาดการณ์กันว่าบริษัทขาดสภาพคล่องทางการเงินและไม่สามารถดำเนินธุรกิจต่อไปได้ เนื่องจากบริษัทโดนแฮ็กข้อมูล
โดยระบบของ Thodex มีผู้ใช้งานอยู่มากถึง 3.9 แสนคน และถูกคาดการณ์ความเสียหายทั้งหมดไว้ที่ 6.3 หมื่นล้านบาท..
ที่ผ่านมา ตลาดคริปโทเคอร์เรนซี ได้เติบโตแบบก้าวกระโดดในประเทศตุรกี
เนื่องจากสถานการณ์เงินเฟ้อของประเทศที่สูงถึงระดับ 16% ในเดือนมีนาคมที่ผ่านมา
เงินเฟ้อที่สูงขนาดนี้ แปลว่าเงินลีราของตุรกีกำลังอ่อนค่าลงอย่างรุนแรง
นั่นจึงเป็นแรงจูงใจสำคัญที่ทำให้ผู้คนส่วนใหญ่ในประเทศตุรกี
หันมาซื้อคริปโทเคอร์เรนซี เพื่อรักษาอำนาจซื้อของตนเองเอาไว้ไม่ให้ลดลง
แม้ว่าต้นเดือนเมษายน ธนาคารกลางของตุรกีจะออกมาห้ามใช้คริปโทเคอร์เรนซีในการชำระเงิน
แต่กฎหมายนี้จะมีผลบังคับใช้ช่วงปลายเดือน
จึงทำให้ระหว่างนี้ เหล่า Exchange ซื้อขายคริปโทเคอร์เรนซียังสามารถทำธุรกรรมได้เช่นเดิม
นอกจากนี้ก็ยังมีเรื่องของกฎหมายในประเทศตุรกี 
ที่ยังก้าวตามธุรกิจที่เกี่ยวข้องกับคริปโทเคอร์เรนซีไม่ทัน
ยกตัวอย่างกรณีที่ทนายของผู้เสียหายรายหนึ่งได้ระบุว่า
“ที่ประเทศตุรกีนี้ หากใครจะก่อตั้งบริษัท Exchange คริปโทเคอร์เรนซี
คุณแค่มีเงินทุนเพียง 2 แสนบาท ก็ทำได้แล้ว..”
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-